Neuvoston yhteinen kanta

7 päivältä toukokuuta 2001,

Liberiaan kohdistuvista rajoittavista toimenpiteistä

(2001/357/YUTP)

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen 15 artiklan,

sekä katsoo seuraavaa:

(1) Yhdistyneiden Kansakuntien turvallisuusneuvosto antoi 7 päivänä maaliskuuta 2001 päätöslauselman 1343 (2001), jäljempänä "päätöslauselma 1343 (2001)", Liberiaan kohdistettavista toimenpiteistä.

(2) Tiettyjen toimenpiteiden täytäntöönpano edellyttää yhteisön toimia,

ON HYVÄKSYNYT TÄMÄN YHTEISEN KANNAN:

1 artikla

1. Kielletään aseiden ja kaikenlaisten niihin liittyvien tarvikkeiden, mukaan lukien ampuma-aseet ja ampumatarvikkeet, sotilasajoneuvojen ja -laitteiden, puolisotilaallisten tarvikkeiden ja edellä mainittuihin tarkoitettujen varaosien toimittaminen ja myynti Liberiaan jäsenvaltioiden kansalaisten toimesta tai jäsenvaltioiden alueelta käsin päätöslauselmassa 1343 (2001) vahvistetuin edellytyksin, siitä riippumatta, ovatko ne peräisin jäsenvaltioiden alueelta.

2. Kielletään 1 kohdassa mainittujen tuotteiden toimitukseen, valmistukseen, huoltoon tai käyttöön liittyvän teknisen koulutuksen tai avun antaminen Liberialle jäsenvaltioiden kansalaisten toimesta tai jäsenvaltioiden alueelta käsin.

3. Edellä 1 ja 2 kohtaa ei sovelleta päätöslauselman 1343 (2001) 14 kohdassa perustetun komitean edeltä käsin hyväksymiin, yksinomaan humanitaariseen tai suojelukäyttöön tarkoitettujen, ei-tappavien sotilastarvikkeiden toimituksiin eikä niihin liittyvään tekniseen apuun tai koulutukseen. Niitä ei sovelleta myöskään suojavaatetukseen, mukaan lukien luodinkestävät liivit ja sotilaskypärät, joita Yhdistyneiden Kansakuntien henkilökunta, tiedotusvälineiden edustajat sekä humanitaarisissa ja kehitysyhteistyössä toimivat työntekijät ja avustava henkilökunta vievät tilapäisesti Liberiaan yksinomaan henkilökohtaiseen käyttöönsä.

2 artikla

Kielletään Liberiasta tai muualta peräisin olevien raakatimanttien suora ja välillinen tuonti Liberiasta yhteisöön päätöslauselmassa 1343 (2001) vahvistetuin edellytyksin.

3 artikla

Jäsenvaltioiden on toteutettava tarvittavat toimenpiteet estääkseen Liberian hallituksen ja sen asevoimien johtavien jäsenten, heidän puolisoidensa ja kaikkien muiden henkilöiden, jotka tukevat taloudellisesti ja sotilaallisesti päätöslauselman 1343 (2001) 14 kohdassa perustetun komitean nimeämiä aseistettuja kapinallisjoukkoja Liberian naapurimaissa, erityisesti RUF:ia Sierra Leonessa, pääsyn alueelleen ja kauttakulun alueensa kautta päätöslauselmassa 1343 (2001) vahvistetuin edellytyksin.

4 artikla

Tätä yhteistä kantaa sovelletaan päivästä, jona se hyväksytään.

5 artikla

Edellä 2 ja 3 artiklaa sovelletaan 8 päivästä toukokuuta 2001, jollei neuvosto toisin päätä Yhdistyneiden Kansakuntien turvallisuusneuvoston myöhemmin antamien asiaankuuluvien päätöslauselmien mukaisesti.

6 artikla

Tätä yhteistä kantaa sovelletaan 8 päivään toukokuuta 2002, jollei neuvosto toisin päätä Yhdistyneiden Kansakuntien turvallisuusneuvoston myöhemmin antamien asiaankuuluvien päätöslauselmien mukaisesti.

7 artikla

Tämä yhteinen kanta julkaistaan virallisessa lehdessä.

Tehty Brysselissä 7 päivänä toukokuuta 2001.

Neuvoston puolesta

Puheenjohtaja

B. Ringholm